Bil. 39 Selasa 22 Oktober 2019 M A L A Y S I A PENYATA RASMI PARLIMEN Parliamentary Debates KAMAR KHAS Special Chamber PARLIMEN KEEMPAT BELAS PENGGAL KEDUA MESYUARAT KETIGA
KANDUNGAN UCAPAN DI BAWAH USUL BERKENAAN PERKARA TADBIR KERAJAAN [P.M.17]: o Isu FELDA - YB. Dato' Seri Dr. Santhara (Segamat) o Caj ke Atas Pengguna Kad Touch n Go Yang Mengundang Persoalan - YB. Datuk Seri Ir. Dr. Wee Ka Siong (Ayer Hitam) [Halaman 1] [Halaman 4]
KKDR 22.10.2019 MALAYSIA KAMAR KHAS PARLIMEN KEEMPAT BELAS PENGGAL KEDUA MESYUARAT KETIGA Selasa, 22 Oktober 2019 Mesyuarat dimulakan pada pukul 2.30 petang DOA [Tuan Yang di-Pertua mempengerusikan Mesyuarat] UCAPAN DI BAWAH USUL BERKENAAN PERKARA TADBIR KERAJAAN (P.M. 17) Isu FELDA 2.34 ptg. Dato' Seri Dr. Santhara [Segamat]: Tuan Yang di-Pertua, setinggi penghargaan diberikan kepada pihak Kementerian Hal Ehwal Ekonomi Malaysia yang sentiasa berusaha untuk buat yang terbaik untuk memajukan perihal ekonomi nasional demi kepentingan seluruh rakyat Malaysia dan juga menyumbang kepada pembangunan Malaysia. Berhubung dengan perkara ini, diminta pihak kementerian memperjelaskan perihal kebajikan dan perkembangan peneroka FELDA yang kini kian menjadi ulasan ramai dan juga banyak peneroka FELDA merakam perasaan tidak puas hati berhubung dengan kebajikan peneroka yang sepatutnya disediakan oleh pihak pengurusan FELDA. Pihak kementerian diminta mengemukakan data-data yang lengkap peruntukan bantuan dari jumlah permohonan, kelulusan dan jumlah pembiayaan yang telah diluluskan selama 10 tahun ini dan khususnya di Parlimen Segamat. Kementerian juga diminta memperjelaskan sebab utama sesuatu bantuan ditolak permohonannya dan juga jenis-jenis bantuan yang akan ditolak permohonan oleh pengurusan FELDA. Selain daripada itu, pihak kementerian diminta untuk memperjelaskan perihal permohonan program tanah racikan di FELDA Palong Timur 1 yang sebelum ini dibincangkan oleh Pertubuhan Kebajikan Generasi FELDA Palong Timur 1, permohonan ini adalah untuk memberikan tapak rumah sebanyak 257 lot bagi menambah kapasiti penduduk FELDA Palong Timur 1 ini dari kalangan generasi muda iaitu anak peneroka FELDA daripada Palong Timur 1, 2 dan 3. Pihak kementerian juga diminta untuk memberi terperinci untuk peruntukan kelulusan tanah racikan sebelum dan juga jumlah permohonan yang ditolak dengan sebab- sebab tertentu. Mohon pemberian FELDA untuk pembangunan serta penyelesaian masalah warga FELDA di Palong Timur, Segamat. 1
2 KKDR 22.10.2019 2.36 ptg. Timbalan Menteri Hal Ehwal Ekonomi [Dr. Mohd Radzi bin Md Jidin]: Tuan Yang di-Pertua, untuk makluman Ahli Yang Berhormat, bagi memastikan kebajikan peneroka terus dibela, kerajaan melaksanakan pelan pemulihan jangka pendek, sederhana dan panjang ke arah kelestarian FELDA seperti yang dibentangkan dalam Kertas Putih "Ke Arah Kelestarian Lembaga Kemajuan Tanah Persekutuan (FELDA)" di Dewan Rakyat pada 10 April 2019. Pelan pembangunan sosioekonomi peneroka yang komprehensif dilaksanakan bagi memelihara hak dan kepentingan peneroka. Beberapa penekanan baharu telah dikenal pasti. Antaranya, menstrukturkan semula FELDA, memperkukuh aktiviti teras melalui pengenalan model baharu pengurusan ladang, memperkukuh kedudukan kewangan serta meningkatkan inisiatif berkaitan kebajikan dan kesejahteraan peneroka. Inisiatif Kertas Putih memperkenalkan model FELDA baharu iaitu sewaan tanah jangka panjang, pengurusan ladang melalui pengukuhan koperasi FELDA, Program Pembangunan Peneroka bagi mendapatkan hasil baru dan penggunaan teknologi terkini. Model ini akan menyelesaikan isu demografi peneroka dan ketiadaan ekonomi bidangan- economies of scale. Pengenalan model baru ini akan membolehkan tanah peneroka diusahakan secara cekap, berskala besar dengan ekonomi bidangan yang boleh mengurangkan kos operasi dan meningkatkan produktiviti. FELDA masih meneruskan beberapa bantuan khusus untuk kebajikan peneroka dan generasi baru seperti berikut: (i) Tabung Bantuan Kebajikan Peneroka; selari dengan peningkatan usia warga peneroka, bantuan ini perlu diteruskan bagi membantu meringankan beban warga peneroka, isteri atau tanggungan. Tabung Bantuan Kebajikan Peneroka ini ditubuhkan atas tiga tujuan berikut: (a) membantu membiayai kos rawatan dan perubatan peneroka, isteri atau tanggungannya yang menghidap penyakit kronik; (b) membantu menampung kos kerosakan rumah dan harta bedan peneroka, isteri atau tanggungannya akibat bencana alam; dan (c) membantu membeli peralatan kesihatan bagi peneroka, isteri atau tanggungannya yang mengalami kecacatan kekal atau separuh kekal. Sejak tahun 2010 hingga kini, sebanyak 8,146 permohonan diluluskan dengan nilai keseluruhan RM25.5 juta. (ii) Dana Khas Infrastruktur; dana ini bertujuan untuk memberi kesejahteraan kepada komuniti di rancangan FELDA. Peruntukan tersebut merupakan usaha FELDA bagi menaik taraf pembangunan infrastruktur di tanah rancangan menggunakan peruntukan FELDA. Peruntukan ini melibatkan kerja membaik
KKDR 22.10.2019 pulih serta pembinaan baru yang merangkumi pelbagai kategori skop kerja. Antaranya ialah: (a) kemudahan pengurusan desa iaitu dewan, pejabat gerakan dan sekolah agama; (b) kemudahan rekreasi dan sukan iaitu untuk futsal dan padang; dan (c) kemudahan prasarana iaitu berkaitan dengan masjid, tempat beribadah dan infrastruktur asas. Sejak tahun 2011 sehingga kini, sebanyak 2,330 permohonan diluluskan dengan nilai keseluruhan RM500 juta. (iii) Skim Insentif Anak Peneroka (SIAP); Skim Insentif Anak Peneroka FELDA mula diperkenalkan pada tahun 2004 bertujuan meringankan beban kewangan keluarga peneroka. Skim ini merupakan hadiah insentif kepada anak-anak peneroka lepasan SPM yang berjaya melanjutkan pengajian ke universiti awam atau universiti swasta atau kolej di bawah panel FELDA. Jumlah yang telah dibelanjakan bermula tahun 2012 hingga Ogos 2019 melibatkan seramai 14,227 orang pelajar dengan nilai sebanyak RM10.54 juta. ■1440 (iv) Faedah pengurangan bayaran balik 30 peratus pinjaman PTPTN; pada 1 Disember 2014, Lembaga FELDA telah meluluskan mekanisme pelaksanaan faedah pengurangan 30 peratus bayaran balik Pinjaman Perbadanan Tabung Pendidikan Tinggi Nasional (PTPTN) bagi anak-anak peneroka FELDA. Walau bagaimanapun, mulai April 2016, kadar pengurangan bayaran balik PTPTN adalah berdasarkan purata nilai gred keseluruhan (PNGK). Selain itu, ianya telah diperluas kepada cucu peneroka dan anak kakitangan. Semua pelajar yang melanjutkan pengajian di 20 buah universiti awam dan politeknik di seluruh Malaysia dalam semua kursus peringkat diploma dan ijazah sarjana muda serta memenuhi syarat-syarat kelayakan, layak mendapat faedah ini. manakala kolej atau universiti swasta pula adalah terhad kepada 22 buah yang sedia ada menjadi panel FELDA-PTPTN dan beberapa kursus yang telah ditetapkan. Jumlah yang telah dibelanjakan bermula tahun 2014 sehingga Ogos 2019 melibatkan seramai 1,482 orang pelajar dengan nilai sebanyak RM11.26 juta. (v) Skim Latihan Kemahiran FELDA (TVET); Skim Latihan Kemahiran FELDA yang terdiri daripada institusi pengajian tinggi atau penyedia latihan FELDA telah bermula pada tahun 2005. Skim ini meliputi bidang kemahiran dan akademik peringkat sijil (tahap 1, 2 dan 3), diploma, ijazah dan kursus berprofil tinggi. Pada tahun 3
4 KKDR 22.10.2019 2009, ia berbentuk pinjaman boleh ubah mengikut tahap pencapaian. Namun pada tahun 2019, FELDA berkolaborasi dengan Yayasan Peneraju Pendidikan Bumiputera bagi pembiayaan pengajian generasi baru FELDA yang berminat untuk mengikuti pengajian TVET di institusi penyedia yang dilantik oleh Yayasan Peneraju Pendidikan Bumiputera. Salah satu kriteria lantikan institusi di bawah Yayasan Peneraju Pendidikan Bumiputera tersebut ialah menyediakan peluang pekerjaan kepada pelatih setelah melepasi tempoh pengajian iaitu 3 hingga 9 bulan. Sesuatu permohonan akan dipertimbangkan mengikut peruntukan dana yang sedia ada dan keutamaan untuk pelaksanaan. Pematuhan kepada syarat-syarat bantuan juga akan diteliti untuk memastikan semua permohonan yang diluluskan adalah mengikut syarat yang ditetapkan. Berkaitan program tanah racikan di FELDA Palong Timur 1. Untuk makluman Ahli Yang Berhormat, ibu pejabat FELDA ada menerima permohonan lot tapak rumah sebanyak 257 lot daripada Pertubuhan Kebajikan FELDA Palong Timur 1 melalui Pejabat FELDA Wilayah Segamat pada 6 Oktober 2019. Bagi permohonan ini dan juga permohonan di tanah- tanah rancangan yang lain, FELDA sedang merangka satu dasar dalaman bagi tujuan keseragaman pembangunan tanah-tanah lot kediaman yang diberikan hak milik oleh kerajaan negeri. Secara umumnya, dasar ini dibuat bagi menangani isu yang berkaitan dengan tanah yang masih berstatus Akta Penempatan Berkelompok (GSA), 1960 dan juga berkaitan dengan pembiayaan kos pembangunan yang tidak akan ditanggung oleh FELDA. Sekian. Terima kasih. Caj ke Atas Pengguna Kad Touch 'n Go yang Mengundang Persoalan 2.44 ptg. Datuk Seri Ir. Dr. Wee Ka Siong [Ayer Hitam]: Tuan Yang di-Pertua, Syarikat Touch 'n Go Sdn. Berhad merupakan satu-satunya syarikat pembayaran bebas tunai- cashless, tanpa pesaing yang sejak dahulu, dilihat menguasai pembayaran tol di lebuh-lebuh raya dan bagi pembayaran fi majoriti tempat letak kereta di seluruh negara. Sekiranya pengguna menambah nilai kad Touch 'n Go menerusi pihak ketiga seperti di stesen petrol, pengguna akan dikenakan caj sebanyak RM0.50. Manakala sebanyak 10 peratus pula dikenakan di tempat letak kereta. Memandangkan Malaysia menuju negara maju berteknologi tinggi dan pembayaran tanpa tunai diperluaskan, maka saya ingin mendapatkan penjelasan daripada kerajaan: (i) bagaimana kerajaan mengekang amalan monopoli dalam penggunaan kad pembayaran elektronik Touch 'n Go di seluruh negara?
KKDR 22.10.2019 (ii) apakah langkah kerajaan dalam membantu aktiviti pembayaran elektronik atau bebas tunai serta mengawal caj yang dikenakan ke atas pengguna? (iii) apakah tindakan kerajaan bagi memastikan baki yang terdapat di dalam kad Touch 'n Go dapat dikembalikan dengan mudah kepada pengguna selepas ianya dituntut? Sedia maklum, kad Touch 'n Go ini digunakan secara meluas oleh pelbagai lapisan masyarakat termasuk para pelajar. Caj sebanyak 50 sen untuk tambah nilai manakala 10 peratus caj dikenakan di tempat letak kereta pasti meningkatkan kos seharian rakyat. Justeru itu saya menggesa kerajaan supaya mendesak pihak Touch 'n Go membina lebih banyak kemudahan Kiosk Tambah Nilai di seluruh negara. Ia sekali gus dapat menjimatkan kos pengguna setiap kali mahu menambah nilai kad Touch 'n Go mereka. Selain itu, kerajaan juga haruslah segera mengambil langkah proaktif dengan memperkenalkan lebih banyak lagi syarikat-syarikat yang menawarkan perkhidmatan seperti Touch 'n Go supaya pengguna dapat membuat pilihan. Sekian, terima kasih. 2.46 ptg. Menteri Perdagangan Dalam Negeri dan Hal Ehwal Pengguna [Tuan Chong Chieng Jen]: Terima kasih Tuan Yang di-Pertua. Untuk menjawab isu pertama yang dibangkitkan, tidak dapat dinafikan bahawa transaksi bayaran tol secara elektronik di lebuh- lebuh raya Malaysia hari ini hanya boleh dilaksanakan melalui Touch 'n Go. Pelaksanaan sistem kutipan tol secara elektronik sepenuhnya pada Julai 2017 yang diarahkan oleh Lembaga Lebuhraya Malaysia ini tidak mengehadkan penggunaan kepada Touch 'n Go sahaja. Namun begitu, penggunaan Touch 'n Go telah menjadi amalan sejak diberi pilihan sebagai alternatif kepada bayaran tol secara tunai. Bagi syarikat-syarikat pemegang konsesi pula, sejak pengenalan Touch 'n Go, syarikat-syarikat terbabit telah pun mengeluarkan pelaburan yang besar bagi mengadaptasi sistem Touch 'n Go. Untuk menukar kepada sistem dari syarikat e-Duit yang lain, syarikat- syarikat ini perlu membuat pelaburan yang banyak di mana pengguna juga perlu bertukar kepada kad dan peranti yang baharu. Ini adalah juga untuk mengelakkan beban kepada pengguna-pengguna lebuh raya. Setakat ini, kajian MyCC mendapati bahawa tiada isu persaingan yang melibatkan Touch 'n Go. Ini adalah kerana kadar tol adalah ditetapkan oleh kerajaan melalui warta-warta yang termaktub. Fi tambahan untuk kemudahan tempat letak kereta. Di dalam pasaran perkhidmatan pembayaran tempat letak kenderaan negara, ianya adalah ketara bahawa Touch 'n Go tidak mempunyai monopoli malah sukar untuk dikategorikan sebagai dominan. Di pasaran urban seperti di Kuala Lumpur, Johor Bahru dan Pulau Pinang, Touch 'n Go mungkin mempunyai bahagian pasaran yang lebih besar. Namun ianya masih tidak boleh dikategorikan sebagai dominan atau monopoli. 5
6 KKDR 22.10.2019 Di dalam pasaran perkhidmatan ini, MyCC mendapati bahawa pasarannya adalah kompetitif dengan kehadiran pelbagai alternatif lain seperti perkhidmatan e-Wallet Boost, penggunaan payWave menerusi kad kredit atau debit, pasar raya-pasar raya yang mempunyai lesen e-Duit mereka tersendiri seperti AEON, One Utama, kupon daripada kerajaan tempatan, DBKL, MPSJ, MBSA dan lain-lain lagi. Di dalam isu fi tambahan 10 peratus, MyCC telah pun mengeluarkan ringkasan eksekutif ke atas penilaian MyCC ke atas fi tambahan tempat letak kenderaan oleh Touch 'n Go pada 2017. Dapatan MyCC mendapati fi tambahan sebanyak 10 peratus adalah fi yang dikenakan hanya di tempat di mana perkhidmatan pembayaran tiket menggunakan Touch 'n Go dan tunai disediakan pada masa yang sama. ■1450 Khidmat Touch 'n Go dalam situasi ini dilihat sebagai pemudahcara kepada alternatif menggunakan tunai. Ini bermaksud pengguna diberi pilihan sama ada untuk menggunakan Touch 'n Go sebagai kaedah pembayaran atau tidak. Di kawasan tempat kereta yang hanya terdapat infrastruktur Touch 'n Go sebagai kaedah pembayaran, tiada fi tambahan akan dikenakan. Walau bagaimanapun, Touch 'n Go telah menjalankan inisiatif di mana Touch 'n Go akan memastikan semua kontrak baru atau pembaharuan kontrak pada masa akan datang tidak mengenakan sebarang surcaj yang berasaskan merchant discount rate (MDR). Manakala kontrak sedia ada yang berasaskan surcaj akan tamat tempoh secara berperingkat. Berkenaan dengan 50 sen fi tambahan yang dikenakan bagi tambah nilai pula. Fi ini hanya dikenakan di sesetengah tempat sahaja. Antaranya stesen minyak, pasar raya dan kedai runcit. Fi tambahan ini tidak dikenakan oleh Touch 'n Go sendiri tetapi dikenakan oleh kedai-kedai yang mempunyai kemudahan tambah nilai untuk Touch 'n Go kepada pengguna. Pada masa yang sama, tiada fi tambahan akan dikenakan jika tambah nilai dilakukan melalui laluan tambah nilai di lebuh raya, di Touch 'n Go hub dan juga syarikat-syarikat yang bekerjasama dengan Touch 'n Go. Setakat hari ini, terdapat 2,880 lokasi di mana pengguna boleh menambah nilai tambah fi. Ini menunjukkan bahawa terdapat banyak pilihan yang tersedia buat pengguna untuk menambah nilai kad Touch 'n Go mereka secara percuma mahupun melalui bayaran fi tambahan 50 sen. Namun begitu, tidak dapat dinafikan sebagai sebuah syarikat, ianya mempunyai kelebihan di mana ianya adalah perintis kepada perkhidmatan pembayaran tanpa tunai, namun ianya tidak menjadikan Touch 'n Go sebagai monopoli yang menindas mahupun yang merugikan. Isu kedua iaitu pemantauan kerajaan akan aktiviti pembayaran elektronik atau bebas tunai. Walaupun Touch 'n Go dilihat sebagai satu-satunya perkhidmatan tanpa tunai di Malaysia, ianya berada di pasaran yang kompetitif di bawah kawal selia Bank Negara Malaysia. Selain daripada Touch 'n Go, terdapat 41 pelesen e-Duit daripada kalangan bukan bank. BNM menyelia dan memantau semua pengeluar wang elektronik yang telah mendapat kelulusan BNM khususnya daripada aspek berikut:
KKDR 22.10.2019 (i) kepatuhan kepada keperluan untuk mengekalkan akaun amanah; (ii) kepatuhan kepada keperluan keselamatan teknologi maklumat; (iii) prosedur untuk pengurusan aduan; (iv) kepatuhan kepada keperluan untuk saling kendalian- interoperability; dan (v) kepatuhan kepada Akta Pencegah Pengubahan Wang Haram dan Pencegah Pembiayaan Keganasan. Isu ketiganya iaitu pemulangan baki kad. Pengurusan tuntutan baki merupakan salah satu aspek yang diselia selaras dengan garis panduan wang elektronik. Bermula 31 Januari 2019, Touch 'n Go telah menawarkan perkhidmatan borang e-Refund kepada pelanggan bagi memudahkan dan mempercepatkan proses pembayaran balik kepada pengguna yang telah mendaftar kad mereka di portal Touch 'n Go. Di dalam transaksi bayaran tol secara elektronik, usaha bagi memperkenalkan lebih persaingan adalah agak sukar oleh kerana kos pertukaran sistem yang tinggi. Di dalam pasaran perkhidmatan pembayaran tempat letak kereta pula, Touch 'n Go masih di dalam peringkat awal dan seperti dinyatakan, mempunyai pelbagai pesaing lain. Sekian, terima kasih. Tuan Yang di-Pertua: Terima kasih Yang Berhormat Menteri. Ahli-ahli Yang Berhormat, Mesyuarat Kamar Khas hari ini ditangguhkan sehingga jam 2.30 petang hari Rabu, 23 Oktober 2019. [Kamar Khas ditangguhkan pada pukul 2.55 petang] 7